Dikaiarkhos var en høyt ansett filosof i antikken, og ble sett på som en mann med omfattende kunnskap på en rekke ulike områder. Bare deler av verklista er bevart, dels i form av fragmenter, dels som sitater av andre forfattere. Verkene omhandler geografiske, politiske, historiske, filosofiske og matematiske spørsmål, men det er vanskelig å tegne opp en nøyaktig liste ettersom det som er sitert som tapte verker synes å ha vært seksjoner av større. De bevarte fragmentene gir oss heller intet klart bilde av de verker som de en gang tilhørte. Når det gjelder Dikaiarkhos' geografiske verk kritiserte Polybios dem for en rekke forhold, og Strabon kritiserte beskrivelsene av de vestlige og nordlige delene av Europa som utilfredsstillende, dette var områder Dikaiarkhos selv aldri besøkte.